b'\n_START_ARTICLE_\nFormalismul rus\n_START_PARAGRAPH_\nFormalismul rus a fost o \xc8\x99coal\xc4\x83 influent\xc4\x83 de critic\xc4\x83 literar\xc4\x83 \xc3\xaen Rusia din anii 1910 p\xc3\xa2n\xc4\x83 \xc3\xaen anii 1930. Ea include studiile mai multor oameni de \xc8\x99tiin\xc8\x9b\xc4\x83 ru\xc8\x99i \xc8\x99i sovietici extrem de influen\xc8\x9bi precum Viktor \xc8\x98klovski, Iuri T\xc3\xaenianov, Vladimir Propp, Boris Eichenbaum, Roman Jakobson, Boris Toma\xc8\x99evsky, Grigori Gukovski care au revolu\xc8\x9bionat critica literar\xc4\x83 \xc3\xaentre 1914 \xc8\x99i 1930, prin stabilirea specificit\xc4\x83\xc8\x9bii \xc8\x99i autonomiei literaturii \xc8\x99i limbajului poetic. Formalismul rus a exercitat o influen\xc8\x9b\xc4\x83 major\xc4\x83 asupra unor g\xc3\xa2nditori ca Mihail Bahtin \xc8\x99i Iuri Lotman \xc8\x99i asupra structuralismului ca un \xc3\xaentreg. Membrii mi\xc8\x99c\xc4\x83rii au influen\xc8\x9bat semnificativ critica literar\xc4\x83 modern\xc4\x83 \xc3\xaen perioadele structuraliste \xc8\x99i post-structuraliste. \xc3\x8en timpul conducerii URSS de c\xc4\x83tre Stalin, formalismul a devenit un termen peiorativ pentru arta elitist\xc4\x83._NEWLINE_Formalismul rus a fost o mi\xc8\x99care diversificat\xc4\x83 care nu a avut o doctrin\xc4\x83 unitar\xc4\x83 \xc8\x99i nu a produs nici un consens \xc3\xaen r\xc3\xa2ndul sus\xc8\x9bin\xc4\x83torilor s\xc4\x83i cu privire la scopul central al eforturilor lor. \xc3\x8en fapt, \xe2\x80\x9eFormalismul rus\xe2\x80\x9d se refer\xc4\x83 la dou\xc4\x83 mi\xc8\x99c\xc4\x83ri distincte: OPOJAZ (Ob\xc8\x99cestvo Izuceniia Poeticeskogo Iaz\xc3\xaeka, Societatea pentru Studiul Limbajului Poetic) din Sankt Petersburg \xc8\x99i Cercul Lingvistic din Moscova. Prin urmare, este mai corect s\xc4\x83 se fac\xc4\x83 referire la \xe2\x80\x9eformali\xc8\x99tii ru\xc8\x99i\xe2\x80\x9d dec\xc3\xa2t s\xc4\x83 foloseasc\xc4\x83 termenul mai abstract \xc8\x99i mai cuprinz\xc4\x83tor de \xe2\x80\x9eformalism\xe2\x80\x9d._NEWLINE_Termenul de \xe2\x80\x9eformalism\xe2\x80\x9d a fost folosit prima dat\xc4\x83 de c\xc4\x83tre adversarii mi\xc8\x99c\xc4\x83rii \xc8\x99i, ca atare, el are un sens respins \xc3\xaen mod explicit de c\xc4\x83tre formali\xc8\x99ti. \xc3\x8en cuvintele unuia dintre cei mai cunoscu\xc8\x9bi formali\xc8\x99ti, Boris Eichenbaum: \xe2\x80\x9eeste dificil s\xc4\x83-mi amintesc cine a inventat acest nume, dar nu a fost o inven\xc8\x9bie foarte fericit\xc4\x83. Ar fi putut fi nimerit ca strig\xc4\x83t de lupt\xc4\x83 simplificat, dar nu reu\xc8\x99e\xc8\x99te, ca un termen obiectiv, s\xc4\x83 delimiteze activit\xc4\x83\xc8\x9bile \xe2\x80\x9eSociet\xc4\x83\xc8\x9bii pentru Studiul Limbajului Poetic\xe2\x80\x9d.\xe2\x80\x9d\n_START_SECTION_\nIdei distincte\n_START_PARAGRAPH_\nFormalismul rus este distinct prin accentul pus pe rolul func\xc8\x9bional al tehnicilor literare \xc8\x99i prin concep\xc8\x9bia original\xc4\x83 a istoriei literare. Formali\xc8\x99tii ru\xc8\x99i au fost sus\xc8\x9bin\xc4\x83torii unei metode \xe2\x80\x9e\xc8\x99tiin\xc8\x9bifice\xe2\x80\x9d pentru studierea limbajului poetic, cu excluderea abord\xc4\x83rilor cultural-istorice \xc8\x99i psihologice tradi\xc8\x9bionale. \xc3\x8en opinia lui Erlich, "s-a inten\xc8\x9bionat delimitarea cercet\xc4\x83rii literare de discipline conexe precum psihologia, sociologia, istoria g\xc3\xa2ndirii, iar teoreticienii enumera\xc8\x9bi s-au axat pe caracteristicile distinctive ale literaturii, pe tehnicile artistice specifice literaturii de fic\xc8\x9biune\xe2\x80\x9d (The New Princeton Encyclopedia 1101).\n_START_SECTION_\nFormalismul ca delict politic\n_START_PARAGRAPH_\n\xc3\x8en perioada sovietic\xc4\x83 a lui Iosif Stalin, autorit\xc4\x83\xc8\x9bile au dat termenului un sens peiorativ pentru a desemna orice art\xc4\x83 care utiliza tehnici complexe \xc8\x99i forme accesibile doar elitei, mai degrab\xc4\x83 dec\xc3\xa2t s\xc4\x83 fie simplificat\xc4\x83 pentru \xe2\x80\x9epopor\xe2\x80\x9d (precum era cazul realismului socialist)._NEWLINE_Una dintre cele mai sofisticate critici ale formalismului a fost realizat\xc4\x83 de Lev Tro\xc8\x9bki \xc3\xaen cartea Literatur\xc4\x83 \xc8\x99i Revolu\xc8\x9bie (1924). Tro\xc8\x9bki nu respinge \xc3\xaen \xc3\xaentregime abordarea formalist\xc4\x83, dar insist\xc4\x83 asupra faptului c\xc4\x83 \xe2\x80\x9emetodele analizei formale sunt necesare, dar nu \xc8\x99i suficiente\xe2\x80\x9d pentru c\xc4\x83 neglijeaz\xc4\x83 lumea social\xc4\x83 \xc3\xaen care tr\xc4\x83iesc fiin\xc8\x9bele umane care scriu \xc8\x99i citesc literatur\xc4\x83: \xe2\x80\x9eForma artei este, \xc3\xaentr-o anumit\xc4\x83 \xc8\x99i foarte mare m\xc4\x83sur\xc4\x83, independent\xc4\x83, dar artistul care creeaz\xc4\x83 aceast\xc4\x83 form\xc4\x83 \xc8\x99i spectatorul care se bucur\xc4\x83 de ea, nu sunt ma\xc8\x99in\xc4\x83rii goale pe din\xc4\x83untru, una pentru a crea forma \xc8\x99i cealalt\xc4\x83 pentru a o aprecia. Ei sunt oameni vii, cu o psihologie cristalizat\xc4\x83 ce formeaz\xc4\x83 o anumit\xc4\x83 unitate, chiar dac\xc4\x83 nu \xc3\xaen totalitate armonioas\xc4\x83. Aceast\xc4\x83 psihologie este rezultatul condi\xc8\x9biilor sociale\xe2\x80\x9d (180, 171). Formali\xc8\x99tii au fost, astfel, acuza\xc8\x9bi c\xc4\x83 ar fi reac\xc8\x9bionari \xc3\xaen plan \xc3\xaen plan politic din cauza unor remarci nepatriotice precum cea a lui \xc8\x98klovski (citat\xc4\x83 de Tro\xc8\x9bki) c\xc4\x83 \xe2\x80\x9eArta a fost \xc3\xaentotdeauna liber\xc4\x83 \xc3\xaen rela\xc8\x9bia cu via\xc8\x9ba, iar culoarea ei nu reflect\xc4\x83 culoarea drapelului ce flutura peste cetatea ora\xc8\x99ului\xe2\x80\x9d (164). Liderii mi\xc8\x99c\xc4\x83rii au suferit persecu\xc8\x9bii politice \xc3\xaencep\xc3\xa2nd din anii 1920, c\xc3\xa2nd Stalin a venit la putere, ceea ce a pus cap\xc4\x83t, \xc3\xaen mare m\xc4\x83sur\xc4\x83, mi\xc8\x99c\xc4\x83rii lor.'